b"\n_START_ARTICLE_\nCramond Island\n_START_SECTION_\nHist\xc3\xb2ria\n_START_PARAGRAPH_\nHi ha evid\xc3\xa8ncies que suggereixen que l'illa podria haver tingut un significat especial en la prehist\xc3\xb2ria per als pobladors de la costa del fiord de Forth, com mostraria la troballa d'almenys una cista i una pedra funer\xc3\xa0ria._NEWLINE_D'altra banda, en Cramond es va situar un fort rom\xc3\xa0. Per aix\xc3\xb2 \xc3\xa9s bastant plausible que l'illa hagu\xc3\xa9s estat utilitzada per ells. Si b\xc3\xa9 la pres\xc3\xa8ncia dels romans a Esc\xc3\xb2cia no va ser particularment important, la veritat \xc3\xa9s que Cramond \xc3\xa9s un dels jaciments arqueol\xc3\xb2gics d'aquesta \xc3\xa8poca m\xc3\xa9s rics, juntament amb Trimontium prop de Melrose._NEWLINE_Al llarg de la major part de la seva hist\xc3\xb2ria, l'illa de Cramond ha estat utilitzada per al pasturatge, especialment d'ov\xc3\xad, i potser ha servit tamb\xc3\xa9 com a lloc per a la pesca. L'illa tamb\xc3\xa9 va ser famosa pels seus criadors d'ostres, actualment desapareguts a causa de la sobre-explotaci\xc3\xb3. En la part nord-oest de l'illa hi ha unes restes d'un espig\xc3\xb3 constru\xc3\xaft amb pedra local que pot tenir un origen medieval, mentre que cap a la part central de l'illa, mig amagada per un bosc, es troben les ru\xc3\xafnes d'una granja de pedra que apareix en un mapa de l'Ordnance Survey de 1853, per\xc3\xb2 que podria ser considerablement m\xc3\xa9s antiga. Aquesta granja es va mantenir habitada fins a la d\xc3\xa8cada de 1930 i les ovelles es van mantenir a l'illa fins a la d\xc3\xa8cada del 1960.\n_START_SECTION_\nII Guerra Mundial\n_START_PARAGRAPH_\nAmb l'esclat de la Segona Guerra Mundial, l'illa de Cramond, juntament amb altres illes en el Forth, va ser fortificada per protegir les costes en el cas que els vaixells de guerra enemics entressin al canal. Alguns d'aquests edificis romanen encara en peus i es poden explorar. Immediatament despr\xc3\xa9s de travessar el cam\xc3\xad d'acc\xc3\xa9s a l'illa, les primeres estructures que es veuen s\xc3\xb3n un niu per a una metralladora de 75mm i el seu far associat. En la part nord-est de l'illa es troben m\xc3\xa9s edificis que inclouen magatzems, refugis i nius de metralladora, aix\xc3\xad com dues sales de m\xc3\xa0quines que contenien tot l'equip necessari per proveir d'electricitat a les instal\xc2\xb7lacions militars de l'illa._NEWLINE_Continuant a trav\xc3\xa9s de la costa nord es troben formacions de formig\xc3\xb3 erosionat que sobresurten de la mala herba, restes dels barracons que van albergar a la guarnici\xc3\xb3 de l'illa._NEWLINE_A la part oest hi ha un petit edifici de ma\xc3\xb3 de prop\xc3\xb2sit desconegut i al costat, situat prec\xc3\xa0riament sobre la riba rocosa, es troben les ru\xc3\xafnes d'un petit edifici quadrat que va ser utilitzat com a magatzem de munici\xc3\xb3 durant la guerra; encara que la seva construcci\xc3\xb3 en pedra indica que \xc3\xa9s molt m\xc3\xa9s antic que qualsevol de les guerres mundials i, molt probablement, sigui de la mateixa \xc3\xa8poca que la granja que es troba al centre de l'illa."